Els programes de subvencions han esdevingut un instrument essencial per assolir, en tots els àmbits de l'activitat administrativa, les finalitats i els objectius de les polítiques públiques que la legislació estableix i que es concreten mitjançant l'acció de govern.
En aquest sentit, la subvenció no solament orienta en un determinat sentit l'activitat d'altres ens públics i entitats privades d'acord amb els objectius dels plans sectorials corresponents, sinó que l'activitat de foment també permet una gestió més coordinada i participativa dels recursos públics segons criteris de subsidiarietat, proximitat geogràfica i especialització tècnica, sense necessitat de duplicar xarxes existents o de crear nous serveis públics.
Entre les competències que té atribuïdes l'Institut Català de l'Acolliment i de l'Adopció (ICAA), està la de promoure l'acolliment familiar i, d'aquesta manera, aconseguir que tots els infants desemparats que necessiten una família acollidora, durant un temps determinat, la tinguin i puguin viure i desenvolupar-se en un entorn familiar adequat, amb totes les activitats de valoració i formació de les famílies sol·licitants d'acolliment que això comporta i amb la realització dels seguiments corresponents.
Així mateix, a l'ICAA també li correspon realitzar la valoració i la formació de totes les famílies que desitgen adoptar un infant tant d'origen internacional com nascut a Catalunya i, en ambdós casos, realitzar el seguiment corresponent, ja sigui un seguiment de l'acolliment preadoptiu, posterior a l'assignació de l'infant, fins a arribar a l'adopció, en el cas de Catalunya, o el seguiment que estableixi el país d'origen de l'infant, en el cas de l'adopció internacional.
Pel que fa a l'acolliment familiar, són les institucions col·laboradores d'integració familiar (ICIF) les que realitzen el seguiment de l'infant i la família acollidora, mentre dura la mesura protectora.
Amb relació a l'adopció, també fan el seguiment les ICIF en el cas de l'adopció nacional, i poden també fer-lo les entitats col·laboradores d'adopció internacional (ECAI), quan estem davant d'una adopció internacional.
Més enllà dels seguiments que les diferents entitats puguin fer entorn de l'acolliment familiar i l'adopció, sigui aquesta nacional o internacional, tant per complir amb la legislació vigent com per donar suport i ajuda a les famílies, està el fet de ser i de sentir-se adoptat, de sentir-se família acollidora o de sentir-se família adoptiva.
Durant tot el temps que dura un acolliment, les famílies passen per moltes vicissituds i situacions complexes relacionades amb la seva pròpia evolució com a família, amb el creixement i desenvolupament d'un infant que forma part del seu nucli familiar, malgrat no ser el seu fill, i amb l'evolució de la família biològica d'aquest infant.
Així mateix, les famílies adoptants es troben en situacions molt similars, en tenir un fill d'un origen diferent del d'un fill biològic, que sorgiran en el dia a dia a l'escola, a casa i en el moment en què el fill es planteja tot el seu recorregut vital.
Siguin quines siguin les famílies, ningú com elles sap el que és tenir un infant acollit o un fill adoptat i, per això mateix, el fet de poder fer activitats conjuntes, de compartir experiències i vivències, ja siguin més culturals o més lúdiques, serveix per enfortir les famílies i les persones que formen part d'aquestes associacions i per donar-se suport mutu.
De la mateixa manera, les persones adoptades troben, compartint espais d'activitats conjuntes, un lloc on sentir-se més escoltades i més compreses i, d'aquesta manera, poden elaborar millor la seva identitat adoptiva i, a més a més, comptar amb punts de referència aliens a la seva realitat quotidiana.
Per tot això, l'Institut Català de l'Acolliment i de l'Adopció (ICAA) considera necessari potenciar aquests espais de trobada entre iguals.
La finalitat d'aquestes subvencions és enfortir i donar suport a les famílies i persones que formen part d'aquestes associacions.
Atesa la Llei 12/2007, d'11 d'octubre, de serveis socials, que en l'article 76 preveu que l'Administració de la Generalitat pot atorgar subvencions i altres ajuts a les entitats d'iniciativa social per coadjuvar al compliment de les seves activitats de serveis socials;
Atès el Decret 1/2018, de 19 de maig, de creació, denominació i determinació de l'àmbit de competència dels departaments de l'Administració de la Generalitat de Catalunya, que atribueix al Departament de Treball, Afers Socials i Famílies les competències en matèria d'acolliments i adopcions;
Atès el Decret 289/2016, de 30 d'agost, de reestructuració del Departament de Treball, Afers Socials i Famílies, que en l'article 1.2.a) disposa que l'Institut Català de l'Acolliment i de l'Adopció resta adscrit al Departament de Treball, Afers Socials i Famílies mitjançant la Secretaria d'Afers Socials i Famílies;
Atesa la Llei 13/1997, de 19 de novembre, de creació de l'Institut Català de l'Acolliment i de l'Adopció, que preveu en la regulació de les seves funcions que l'Institut Català de l'Acolliment i de l'Adopció fomenta el dret dels infants i adolescents a tenir una família i, per tant, promou les mesures d'acolliment familiar en família aliena i l'acolliment preadoptiu, amb la finalitat d'atendre adequadament l'infant o adolescent en situació de desemparament, procurar el seu desenvolupament integral i, sempre que sigui possible, afavorir el seu retorn al nucli familiar d'origen;
Atès que l'Institut Català de l'Acolliment i de l'Adopció té com a objectiu aprofundir en noves línies estratègiques com el suport a les associacions de famílies i a les famílies amb infants acollits en família aliena, tutelats per l'entitat pública competent de la Generalitat de Catalunya i/o adoptats a Catalunya o a altres països, i a les associacions de persones que han estat acollides o adoptades en família aliena;
Atesa la Llei 19/2014, del 29 de desembre, de transparència, accés a la informació pública i bon govern, que regula i garanteix la transparència de l'activitat pública i el dret d'accés de les persones a la informació i la documentació públiques;
Atès l'Acord GOV/85/2016, de 28 de juny, pel qual s'aprova la modificació del model tipus de bases reguladores aprovat per l'Acord GOV/110/2014, de 22 de juliol, pel qual s'aprova el model tipus de bases reguladores dels procediments per a la concessió de subvencions en règim de concurrència competitiva, tramitats per l'Administració de la Generalitat i el seu sector públic, i se n'aprova el text íntegre;
Atesa l'Ordre TSF/63/2018, d'11 de juny, per la qual s'aprova la tramitació electrònica obligatòria en qualsevol procediment de concessió, justificació, revocació i presentació de recursos en les convocatòries de subvencions, premis, beques i ajuts del Departament de Treball, Afers Socials i Famílies per a entitats;
En ús de les atribucions que em confereix la legislació vigent i, en concret, l'article 92.3 del text refós de la Llei de finances públiques de Catalunya, aprovat pel Decret legislatiu 3/2002, de 24 de desembre,
Aprovar les bases reguladores que han de regir la convocatòria per a la concessió de subvencions de l'Institut Català de l'Acolliment i de l'Adopció, per a la realització de jornades, activitats i formació a associacions de famílies acollidores amb infants acollits en família aliena, tutelats per la Generalitat de Catalunya, associacions de famílies adoptives d'infants adoptats a Catalunya o a altres països i associacions de persones que han estat acollides o adoptades en família aliena, que s'indiquen a continuació:
Es deroga l'Ordre TSF/87/2018, de 21 de juny, per la qual s'aproven les bases que han de regir la convocatòria per a la concessió de subvencions per a la realització de jornades, activitats i formació a associacions de famílies acollidores amb infants acollits en família aliena tutelats per la Generalitat de Catalunya, associacions de famílies adoptives d'infants adoptats a Catalunya o a altres països i associacions de persones que han estat acollides o adoptades en família aliena (DOGC núm. 7650, de 26.6.2018).
Bases reguladores i línia subvencionable
–1 Objecte i línia subvencionable
1.1 La regulació del procediment de concessió de subvencions per a la realització de jornades, activitats i formació a associacions de famílies acollidores amb infants acollits en família aliena, tutelats per la Generalitat de Catalunya, associacions de famílies adoptives d'infants adoptats a Catalunya o a altres països i associacions de persones que han estat acollides o adoptades en família aliena.
1.2 Especificitats de la línia subvencionable i tipus d'acció o accions
a) Les actuacions objecte del projecte poden tenir diversos formats i metodologies però, en tot cas, han de tenir coherència entre elles i una continuïtat en el temps.
b) En el cas d'activitats formatives, el o la professional o la persona que imparteixi la formació, ha de ser una persona qualificada en la matèria que es tracti.
En el moment de la justificació, l'associació ha de declarar sota la seva responsabilitat que s'ha fet la selecció en aquest sentit.
c) En la presentació del projecte s'han de fer constar tots aquells aspectes que ofereixin una visió clara i concreta de l'activitat, jornada o formació que es realitzarà.
Així cal detallar, entre altres aspectes, l'espai, que ha de tenir la capacitat per al desenvolupament de la matèria, les possibles dates i periodicitat aproximada en què tindran lloc les jornades, les activitats o la formació, el seu format, la metodologia utilitzada, la seva durada, els participants i professionals que prendran part en el seu desenvolupament, a qui es dirigeix i el seu impacte.
d) Cal informar la Direcció de l'Institut Català de l'Acolliment i de l'Adopció en relació amb la realització de la jornada, activitat o formació.
e) És obligatòria la difusió de la realització de la jornada, activitat o formació, així com l'elaboració d'una memòria, que cal presentar en el moment de la justificació.
f) L'acció subvencionada (jornada, activitat o formació) s'ha de dur a terme a Catalunya.
g) El període d'execució de l'acció objecte de la subvenció és l'any natural de presentació de la sol·licitud, d'acord amb la convocatòria corresponent, llevat de les accions pluriennals, en què el període d'execució de l'acció objecte de la subvenció és el període que estableix la convocatòria.
Les actuacions objecte d'aquestes subvencions s'han d'executar d'acord amb la convocatòria.
3.1 El procediment de concessió de les subvencions és el de concurrència competitiva i s'inicia l'endemà de la publicació de la convocatòria.
3.2 El termini màxim per emetre i notificar la resolució és de 6 mesos a comptar de la data de publicació de la convocatòria, llevat que la convocatòria n'estableixi un termini inferior.
Transcorregut aquest termini, si no s'ha dictat i notificat una resolució expressa, la sol·licitud s'entén desestimada per silenci administratiu, d'acord amb el que estableixen l'article 54.2.e) de la Llei 26/2010, del 3 d'agost, de règim jurídic i de procediment de les administracions públiques de Catalunya, i l'article 25 de la Llei 38/2003, de 17 de novembre, general de subvencions.
3.3 Totes les comunicacions, tràmits, informes, resolucions i altres actuacions que l'òrgan competent hagi de dur a terme per a la tramitació del procediment administratiu, s'han de fer per mitjans electrònics d'acord amb el que estableix l'Ordre TSF/63/2018, d'11 de juny, per la qual s'aprova la tramitació electrònica obligatòria en qualsevol procediment de concessió, justificació, revocació i presentació de recursos en les convocatòries de subvencions, premis, beques i ajuts del Departament de Treball, Afers Socials i Famílies per a entitats.
4.1 Atesos els articles 17.3.b) i 18 de la Llei 38/2003, de 17 de novembre, en relació amb l'Acord GOV/192/2015, de 29 de desembre, pel qual es complementa l'Acord GOV/77/2015, de 2 de juny, sobre la publicació dels anuncis de notificació en el Diari Oficial de la Generalitat de Catalunya, en relació amb la publicació de les convocatòries de subvencions, el text íntegre de la convocatòria es publica en el Diari Oficial de la Generalitat de Catalunya.
4.2 La publicació de la convocatòria es fa efectiva amb la tramesa de la informació que exigeix el Registre d'ajuts i subvencions de Catalunya, d'acord amb l'article 96 bis del text refós de la Llei de finances públiques de Catalunya, aprovat pel Decret legislatiu 3/2002, de 24 de desembre, i mitjançant la Base de Dades Nacional de Subvencions.
5.1 Es poden acollir a les subvencions que preveu aquesta Ordre les associacions de famílies acollidores amb infants acollits en família aliena, tutelats per la Generalitat de Catalunya, les associacions de famílies adoptives d'infants adoptats a Catalunya o a altres països i les associacions de persones que han estat acollides o adoptades en família aliena.
5.2 No poden obtenir la condició de beneficiari de la present subvenció les associacions que, acreditades per l'Institut Català de l'Acolliment i de l'Adopció, intervinguin en els processos d'acolliment o adopcions de menors.
5.3 En cap cas poden obtenir la condició de beneficiari de la present subvenció les associacions en les quals les normes d'accés, funcionament o utilització de mitjans i instal·lacions impliquin de fet o de dret una discriminació per raó de sexe o qualsevol altra condició o circumstància personal o social.
5.4 Si les persones beneficiàries són agrupacions de persones sense personalitat jurídica, cadascuna de les integrants ha de complir els requisits que exigeixen les bases reguladores i l'article 11.3 de la Llei 38/2003, de 17 de novembre, general de subvencions.
S'han de fer constar expressament, tant en formalitzar la sol·licitud com en la resolució, els compromisos d'execució assumits per cada membre de l'agrupació, així com l'import de la subvenció que s'ha d'aplicar a cadascun, els quals també tenen la consideració de persones beneficiàries.
En tot cas, s'ha de nomenar un o una representant de l'agrupació, i no es pot dissoldre fins que no hagin transcorregut els terminis de prescripció per a la revocació de la subvenció que preveuen l'article 100.4 del text refós de la Llei de finances públiques de Catalunya i l'article 65 de la Llei 38/2003, de 17 de novembre, respecte de les infraccions i sancions.
–6 Requisits de les associacions beneficiàries
6.1 Els requisits que han de complir les associacions sol·licitants per a totes les línies de subvencions són els següents:
a) Estar legalment constituïdes i estar inscrites en el registre corresponent en la data de publicació de la convocatòria corresponent.
b) No incórrer en cap de les circumstàncies que estableix l'article 13 de la Llei 38/2003, de 17 de novembre, general de subvencions.
c) L'entitat i, si escau, les entitats membres integrades han d'estar al corrent de les obligacions tributàries davant de la Generalitat i l'Estat i les obligacions tributàries amb la Seguretat Social en el moment previ a la tramitació de les obligacions reconegudes pel Departament de Treball, Afers Socials i Famílies.
d) Atendre les persones usuàries en qualsevol de les llengües oficials de Catalunya i redactar, almenys en català, la senyalització i els cartells d'informació general de caràcter fix i els documents d'oferta de serveis per a les persones usuàries i consumidores dels establiments oberts al públic, d'acord amb la Llei 1/1998, de 7 de gener, de política lingüística.
e) No haver estat sancionades, en resolució ferma, per la comissió d'infracció greu en matèria d'integració laboral de discapacitats o molt greu en matèria de relacions laborals o en matèria de seguretat i salut en el treball, de conformitat amb el text refós de la Llei sobre infraccions i sancions en l'ordre social, aprovat pel Reial decret legislatiu 5/2000, de 4 d'agost, o, si han estat sancionades, han d'haver abonat les quantitats requerides per aquest concepte.
f) No haver estat mai objecte de sancions administratives fermes ni de sentències fermes condemnatòries per haver exercit o tolerat pràctiques laborals considerades discriminatòries per raó de sexe o de gènere.
Així mateix, les persones sol·licitants han de respectar el que estableix la Llei 17/2015, del 21 de juliol, d'igualtat efectiva de dones i homes.
g) Les associacions amb un nombre de 50 treballadors o més han de complir l'obligació que estableix l'article 42 del text refós de la Llei general de drets de les persones amb discapacitat i de la seva inclusió social, aprovat pel Reial decret legislatiu 1/2013, de 29 de novembre, de donar ocupació almenys a un 2% de persones treballadores amb discapacitats sobre el nombre total de les de l'entitat, o d'aplicar les mesures alternatives de caràcter excepcional que regulen el Reial decret 364/2005, de 8 d'abril, i el Decret 86/2015, de 2 de juny.
h) En el cas d'associacions amb una plantilla igual o superior a 25 persones, han de complir l'obligació, d'acord amb els agents socials, d'utilitzar mitjans per prevenir i detectar casos d'assetjament sexual i d'assetjament per raó de sexe.
S'han d'indicar els mitjans per prevenir i detectar casos d'assetjament sexual i d'assetjament per raó de sexe, i per intervenir en els seus centres de treball, d'acord amb els agents socials, de conformitat amb la Llei 5/2008, de 24 d'abril, del dret de les dones a erradicar la violència masclista.
i) Haver elaborat els comptes anuals i fer-los accessibles al públic d'acord amb l'article 322.15 de la Llei 4/2008, de 24 d'abril, del llibre tercer del Codi civil de Catalunya, relatiu a les persones jurídiques.
j) Haver adaptat els estatuts segons la disposició transitòria primera de la Llei 4/2008, de 24 d'abril, del llibre tercer del Codi civil de Catalunya, relatiu a les persones jurídiques.
k) Complir la normativa sobre propietat intel·lectual.
Per a la realització de l'activitat objecte de la subvenció, s'ha de tenir en compte la normativa a l'hora d'utilitzar qualsevol element susceptible de generar drets d'autor.
l) Informar si s'han demanat o obtingut altres ajuts públics o privats per a la mateixa activitat, fent constar la relació detallada amb l'entitat concedent i la quantitat sol·licitada i/o obtinguda.
m) Complir l'obligació que estableix l'article 13.5 de la Llei 26/2015, de 28 de juliol, de modificació del sistema de protecció a la infància i l'adolescència, que el personal de les entitats les activitats de les quals suposin l'accés i exercici a les professions, oficis i activitats que impliquin contacte habitual amb menors, no pot haver estat condemnat per sentència ferma per algun delicte contra la llibertat i indemnitat sexual, que inclou l'agressió i l'abús sexual, l'assetjament sexual, l'exhibicionisme i la provocació sexual, la prostitució i l'explotació sexual i la corrupció de menors, així com per tràfic d'éssers humans.
n) Estar majoritàriament integrades per famílies acollidores amb infants acollits en família aliena, tutelats per la Generalitat de Catalunya, o per famílies adoptives d'infants adoptats a Catalunya o a altres països, o per persones que han estat acollides o adoptades en família aliena.
o) Complir amb el principi de representació equilibrada de dones i homes en el nomenament dels titulars dels òrgans de direcció de les associacions.
La junta directiva, o òrgan de direcció de l'entitat, ha d'estar formada per dones en un 40% o més.
p) Complir el que estableixen els articles 45 i 46 de la Llei orgànica 3/2007, de 22 de març, per a la igualtat efectiva de dones i homes, relatius a l'elaboració i l'aplicació del pla d'igualtat, tenint en compte la disposició transitòria 12 del Reial decret llei 6/2019, d'1 de març, de mesures urgents per a la garantia de la igualtat de tracte i d'oportunitats entre dones i homes en el treball i l'ocupació.
q) Disposar, si escau, d'un sistema d'organització i de gestió de la prevenció, d'acord amb la Llei 31/1995, de 8 de novembre, de prevenció de riscos laborals, i la normativa que la desplega.
6.2 L'associació sol·licitant ha de complir els requisits d'aquestes bases reguladores, així com qualsevol altra obligació legal o reglamentària que pugui afectar-los.
6.3 S'estableix una fase de revisió en la qual l'Institut Català de l'Acolliment i de l'Adopció ha de verificar el compliment dels requisits que la base 6.1 preveu per adquirir la condició de beneficiari de la subvenció.
–7 Règim de compatibilitats dels ajuts
Aquestes subvencions són compatibles amb qualsevol altre ajut obtingut per l'entitat sol·licitant per a la realització de la mateixa acció procedent d'altres entitats públiques o privades, nacionals o internacionals, mentre no superi el cost total de l'acció a desenvolupar per l'entitat beneficiària.
8.1 L'import de la subvenció s'ha d'atorgar en coherència amb la puntuació obtinguda d'acord amb els criteris que defineix la base 15.
L'import de la subvenció s'estableix per un percentatge de la totalitat de l'activitat.
En cas que hi hagi disponibilitat pressupostària, l'import de la subvenció atorgada ha de ser el 100% d'aquest percentatge per a totes les accions que hagin obtingut la puntuació mínima que estableix la base 15.
En cas que amb el pressupost existent no es pogués atorgar el 100% del percentatge a totes les accions sol·licitades i aprovades, el percentatge a atorgar s'ha de determinar de manera proporcional a la puntuació obtinguda d'acord amb la fórmula següent:
Import total de la línia de subvencions
--------------------------------------------------------------- = determinació del valor d'un punt
Sumatori de la puntuació obtinguda
pel total de les accions aprovades
El valor unitari d'un punt es multiplica per la puntuació obtinguda per cada acció beneficiària.
La quantia de la subvenció s'ha de fixar en la resolució de la concessió.
8.2 L'Institut Català de l'Acolliment i de l'Adopció, mitjançant la seva línia de subvenció, pot subvencionar fins a un import màxim del 85% del cost de l'acció, d'acord amb el pressupost presentat.
La resta del cost de l'acció subvencionada va a càrrec de l'associació beneficiària, amb fons propis o amb càrrec a altres fons de finançament.
8.3 L'import de les subvencions concedides no pot ser d'una quantia que, aïlladament o en concurrència amb subvencions d'altres entitats, ajuts, ingressos o recursos, superi el cost de l'activitat a desenvolupar per la persona beneficiària.
8.4 La despesa mínima, realitzada i justificada de l'activitat subvencionada, exigible per poder considerar acomplerts l'objecte i la finalitat de la subvenció, és del 50%.
L'incompliment d'aquesta despesa mínima establerta comporta la revocació total de la subvenció atorgada.
8.5 S'estableix un percentatge màxim de desviació pressupostària del 20%, entre el cost inicialment pressupostat i el cost final justificat de l'activitat subvencionada, que no ha de comportar reducció de la quantia de la subvenció atorgada.
8.6 Si se supera la despesa mínima del 50%, en el cas que el cost final efectiu de l'activitat subvencionada tingui una desviació superior al 20% respecte al pressupost inicial, o un 10% per les activitats que hagin reformulat en la seva sol·licitud, es redueix la subvenció atorgada en la mateixa proporció de l'excés sobre la desviació màxima permesa.
8.7 Els ajuts que es puguin concedir no generen cap dret de continuïtat en l'assignació de finançament a les entitats destinatàries per als exercicis successius a la resolució de concessió.
9.1 Es considera despesa subvencionable la que, de manera inequívoca, respongui a la naturalesa i la finalitat de l'activitat subvencionada, resulti estrictament necessària i es realitzi en el termini establert per dur-la a terme segons el que estableixen aquestes bases reguladores.
9.2 Són despeses subvencionables, als efectes d'aquesta Ordre, les despeses directes i les despeses indirectes amb les limitacions als conceptes subvencionables que es detallen a continuació:
9.3.1 Despeses directes: són totes les que estan directament vinculades al desenvolupament de l'acció subvencionada.
9.3.1.1 Despeses de personal i de serveis professionals independents: queden inclosos costos salarials i de les assegurances socials del personal i dels professionals adscrits al desenvolupament de l'acció subvencionada.
En el cas de personal assignat al projecte a temps parcial, s'ha d'aplicar la part proporcional corresponent, en funció de la dedicació efectiva.
Les despeses per indemnització d'acomiadament al personal només són subvencionables en el cas d'estar contractat únicament per a la realització de l'activitat o projecte subvencionat i en la part proporcional a la que correspon l'any de la subvenció.
9.3.1.2 Despeses de pòlisses d'assegurances i malaltia i responsabilitat civil del personal que participi en les accions objecte de subvenció, inclòs el personal voluntari, en la part proporcional al temps dedicat a l'actuació subvencionada.
9.3.1.3 Despeses de manutenció, allotjament i mobilitat del personal adscrit al desenvolupament de l'acció subvencionada, inclòs el personal voluntari.
Aquestes despeses se sotmeten als límits i les condicions que estableix la normativa que regula les indemnitzacions per raó del servei en l'àmbit de la Generalitat de Catalunya (Decret 138/2008, de 8 de juliol, d'indemnitzacions per raó del servei).
9.3.1.4 Les despeses de subministrament i serveis generals: aigua, llum, calefacció, missatgeria, neteja, vigilància i similars.
Cal tenir en compte el següent:
a) Només poden ser subvencionables les despeses d'instal·lacions on es desenvolupi l'actuació subvencionada.
b) Les despeses han de correspondre al període subvencionable i, per tant, per a la seva imputació s'ha de tenir en compte el període facturat, amb independència de la data de la factura.
9.3.1.5 Les despeses de lloguer, sempre que sigui un lloguer necessari específicament per dur a terme l'objecte de la subvenció.
9.3.1.6 Despeses de béns consumibles i material fungible, sempre que es destinin a l'acció subvencionada.
9.3.1.7 Despeses en compres i consums, adquisicions de productes necessaris per a la realització de l'activitat subvencionada.
9.3.1.8 Despeses de serveis externs, serveis directament vinculats a l'activitat subvencionada, prestats per tercers i que no siguin susceptibles de ser considerats subcontractació.
9.3.1.9 Les despeses d'assegurances específicament relacionades amb l'acció objecte de subvenció.
9.3.2 Despeses indirectes: són les despeses que no es poden vincular directament amb el desenvolupament de les accions del projecte subvencionat, però que són necessàries per a la realització d'aquest.
El total de despeses indirectes per a cadascuna de les accions subvencionades que es pot imputar a la subvenció és com a màxim del 20% del pressupost de l'acció subvencionada.
Les despeses indirectes comprenen les categories següents:
a) Els costos del personal directiu i d'administració i gestió de l'entitat beneficiària, no directament vinculats al desenvolupament de les accions.
b) Les despeses en béns consumibles no utilitzats per a la realització de les accions.
c) Les despeses d'administració i gestió.
e) Les despeses d'assegurances.
f) Els impostos directes i els tributs, abonats efectivament per l'associació beneficiària i que no siguin susceptibles de recuperació o compensació.
g) La despesa derivada de la contractació dels serveis d'auditoria per elaborar el compte justificatiu amb aportació de l'informe de l'auditor que regula la base 24.5 fins a un màxim de 6.000,00 euros.
Aquesta despesa es pot realitzar i facturar fins a la data límit de presentació de justificació.
Adquisicions de productes comuns als diferents serveis o activitats que realitza el beneficiari per a la realització de l'activitat subvencionada.
Serveis no vinculats directament a l'activitat subvencionada, prestats per tercers i que no són susceptibles de ser considerats subcontractació.
9.3.3.1 Despeses no subvencionables però que poden formar part del pressupost de l'acció subvencionada perquè són necessàries per dur a terme l'activitat finançada:
a) Les comissions i pèrdues de canvi.
b) Les despeses d'observatoris, estudis, publicacions i organització i realització de torneigs esportius.
c) Les despeses de reparacions i conservació, necessàries per al desenvolupament de l'acció subvencionada, fins a un màxim del 5% del pressupost.
d) Les aportacions en espècie, que han de constar detallades en el pressupost de despeses i d'ingressos.
9.3.3.2 Despeses no subvencionables i que no poden formar part del pressupost de l'acció subvencionada:
a) Els impostos indirectes i els impostos personals sobre la renda quan siguin susceptibles de recuperació o compensació.
b) Els interessos deutors dels comptes bancaris.
c) Les sancions administratives i penals, els interessos i recàrrecs.
e) Les comissions i indemnitzacions al personal que no ha estat contractat únicament per a la realització de l'activitat o projectes subvencionats.
f) Les despeses en inversió en béns mobles i immobles i les seves amortitzacions, llevat que les bases específiques indiquin el contrari.
En cap cas poden ser subvencionables els projectes o activitats que corresponen a serveis que l'Administració gestiona directament o indirectament, ni els projectes o activitats que, si bé tenen relació amb la línia subvencionable, són més propis de les competències específiques d'altres departaments de la Generalitat o d'altres unitats del Departament.
9.4 Es considera despesa realitzada la que hagi estat efectivament pagada amb anterioritat a la finalització del període de justificació que determinen aquestes bases.
10.1 Les actuacions objecte de subvenció d'aquesta Ordre es poden subcontractar fins a un màxim del 50% de l'import de l'activitat subvencionada.
10.2 S'entén que la persona beneficiària subcontracta quan concerta amb tercers l'execució total o parcial de l'activitat que constitueix l'objecte de la subvenció.
10.3 La subcontractació s'ha d'ajustar als articles 29 i 46 de la Llei 38/2003, de 17 de novembre, general de subvencions, i a l'article 68 del Reial decret 887/2006, de 21 de juliol, pel qual s'aprova el Reglament de la Llei 38/2003, i cal tenir en compte el que s'indica tot seguit:
Quan l'activitat concertada amb tercers superi el 20% de l'import de la subvenció i l'import sigui superior a 60.000,00 euros, la formalització del contracte s'ha de subscriure per escrit.
11.1 Sens perjudici del que estableixi la resolució de la convocatòria, les sol·licituds i altres tràmits associats al procediment de concessió i justificació de les subvencions s'han de formalitzar exclusivament per via electrònica fent servir la Seu electrònica de la Generalitat de Catalunya, d'acord amb l'Ordre TSF/63/2018, d'11 de juny, per la qual s'aprova la tramitació electrònica obligatòria en qualsevol procediment de concessió, justificació, revocació i presentació de recursos en les convocatòries de subvencions, premis, beques i ajuts del Departament de Treball, Afers Socials i Famílies per a entitats.
11.2 El formulari de sol·licitud normalitzat està disponible a l'apartat Tràmits del web de la Generalitat de Catalunya ( http://tramits.gencat.cat ).
11.3 Una vegada emplenat el formulari, s'ha de presentar electrònicament, junt amb la documentació que preveuen aquestes bases, a través de l'apartat Tràmits del web de la Generalitat de Catalunya ( http://tramits.gencat.cat ).
Cada associació ha de presentar un sol formulari de sol·licitud amb totes les subvencions que sol·liciti.
En cas que una associació tramiti més d'un formulari, aquests no s'acumulen.
Només es considerarà vàlida l'última sol·licitud presentada i les anteriors seran inadmeses.
En cas que es produeixi una interrupció no planificada en el funcionament dels sistemes electrònics durant l'últim dia establert per a la realització del tràmit corresponent, aquest es podrà dur a terme durant els 3 dies hàbils consecutius.
11.4 Per poder presentar la sol·licitud electrònicament, cal que l'entitat o el seu representant legal disposi d'un certificat digital vàlid i vigent.
Concretament, s'admeten els considerats a l'apartat 6.2 del Protocol d'identificació i signatura electrònica aprovat per l'Ordre GRI/233/2015, de 20 de juliol, que són els mecanismes següents:
Certificats reconeguts o qualificats emesos a favor d'una persona jurídica o un ens sense personalitat jurídica i custodiats per una persona física, titular del certificat, la qual el pot emprar per actuar en nom de l'empresa o de l'ens indicat en el certificat.
Els mecanismes emprats per a la identificació de persones físiques que autentiquin la identitat d'un ciutadà o ciutadana que declara representar una persona jurídica:
Certificat reconegut o qualificat de signatura avançada idCAT que emet el Consorci d'Administració Oberta de Catalunya.
La relació de certificats digitals vàlids es pot consultar a la secció Certificats i signatures electròniques de la Seu electrònica de la Generalitat de Catalunya ( http://seu.gencat.cat ).
11.5 Les entitats poden fer el seguiment de l'estat de la sol·licitud a l'espai La meva carpeta, que trobaran a la Seu electrònica de la Generalitat de Catalunya ( http://seu.gencat.cat ).
11.6 La presentació de la sol·licitud comporta la sol·licitud implícita de la bestreta.
En el cas que l'entitat no vulgui acceptar la bestreta, ha de presentar, mitjançant el formulari d'aportació de documentació que estableix la base 12.3, un escrit de renúncia de la bestreta.
11.7 El termini de presentació de sol·licituds l'estableix la convocatòria corresponent.
11.8 La presentació del formulari de sol·licitud faculta l'ens competent per comprovar la conformitat de les dades que conté i que es declaren.
11.9 La inexactitud, la falsedat o l'omissió de caràcter essencial en qualsevol dada en el formulari de sol·licitud o document que l'acompanyi, deixen sense efectes aquest tràmit, des del moment en què es conegui i amb l'audiència prèvia de la persona interessada, i, en conseqüència, comporten la inadmissió de la sol·licitud de subvenció, sens perjudici que puguin ser causa de revocació de la subvenció si es coneixen amb posterioritat a la subvenció.
12.1 Als formularis de sol·licitud, degudament formalitzats, s'hi ha d'adjuntar un annex per a cada acció sol·licitada que ha d'incloure els documents que s'indiquen a continuació:
a) Projecte de l'activitat o actuació que desenvolupi tots els apartats que s'hi indiquen i que inclogui les dades d'inici i finalització previstes i el lloc de realització.
b) Pressupost complert i detallat del projecte presentat en el qual figurin totes les despeses i els ingressos previstos, la quantia de l'ajut que se sol·licita i el detall dels fons de finançament, segons el model establert.
12.2 Per a les subvencions per a accions pluriennals, les entitats han d'acreditar documentalment en l'annex al formulari de sol·licitud que el projecte tindrà una execució pluriennal, amb continuïtat almenys durant el temps pel qual s'ha sol·licitat la pluriennalitat, amb indicació dels fons de finançament previstos, així com la viabilitat econòmica per al desenvolupament del projecte durant el temps pel qual se sol·licita la pluriennalitat.
En cas que la capacitat tècnica del formulari de sol·licitud no permeti adjuntar tots els annexos indicats en aquest apartat, cal presentar-los mitjançant el formulari d'aportació de documentació, disponible a l'apartat Tràmits del web de la Generalitat de Catalunya ( http://tramits.gencat.cat ), en el mateix termini.
12.3 Un cop tramitada la sol·licitud de subvenció amb els annexos o documents corresponents, l'entitat ha de presentar la documentació que escaigui mitjançant el formulari d'aportació de documentació, disponible a l'apartat Tràmits del web de la Generalitat de Catalunya ( http://tramits.gencat.cat ), en el termini establert.
12.4 Si el formulari de sol·licitud i la documentació adjunta no compleixen els requisits esmenables, l'òrgan gestor ha de requerir l'entitat interessada perquè, en el termini de 10 dies hàbils, n'esmeni el defecte o adjunti els documents preceptius amb la indicació que, si no ho fa, s'entendrà que desisteix de la sol·licitud, d'acord amb l'article 68 de la Llei 39/2015, d'1 d'octubre, i es dictarà la resolució corresponent.
12.5 Les entitats beneficiàries han d'aportar la documentació que se'ls requereixi en el moment de la publicació de la proposta de resolució provisional, d'acord amb la base 18.4 d'aquesta Ordre.
13.1 L'acreditació dels requisits que indica la base 6 s'ha de fer mitjançant les declaracions responsables que estan incorporades en el formulari de sol·licitud.
Aquest formulari ha d'incloure, a més, les declaracions responsables següents:
a) Declaració responsable que la persona signant de la sol·licitud té poder suficient en dret per actuar en nom i representació de la persona jurídica sol·licitant i que assumeix totes les responsabilitats que es puguin derivar d'aquesta sol·licitud.
b) Declaració responsable en què les persones beneficiàries de les subvencions manifestin el seu compliment a allò que preveuen la Llei 17/2015, del 21 de juliol, d'igualtat efectiva de dones i homes, i l'article 48 de la Llei orgànica 3/2007, de 22 de març, per a la igualtat efectiva de dones i homes, relatiu a les mesures específiques per prevenir l'assetjament sexual i l'assetjament per raó de sexe en el treball, i arbitrar procediments específics per prevenir-los, i per donar curs a les denúncies o reclamacions que puguin formular els qui n'hagin estat objecte.
c) Declaració responsable, en el cas d'associacions que perceben subvencions o ajuts públics de més de 100.000,00 euros anuals o que almenys el 40% dels seus ingressos anuals procedeixi de subvencions o ajuts públics, sempre que aquesta quantitat sigui de més de 5.000,00 euros, conforme es compleix amb les obligacions aplicables del títol II de la Llei 19/2014, del 29 de desembre, de transparència, accés a la informació pública i bon govern.
d) Declaració responsable, en el cas d'associacions vinculades amb partits polítics, conforme no fan donacions, aportacions o prestacions de serveis a títol gratuït a favor de partits polítics, fundacions o associacions que hi estiguin vinculats orgànicament, des de la presentació de la sol·licitud fins a l'acabament de l'activitat subvencionada.
e) Declaració responsable de tenir la residència fiscal al territori espanyol.
En cas de no tenir-la, l'associació beneficiària ha de presentar un certificat de residència fiscal emès per les autoritats competents del seu país de residència un cop requerida en la notificació de la proposta de resolució de concessió provisional de la subvenció.
f) Declaració responsable pel que fa a l'impost sobre el valor afegit (IVA).
L'entitat ha de comunicar si n'està exempta, si està subjecta a l'impost o bé a la regla de prorrata i el percentatge corresponent.
g) Declaració responsable conforme la documentació adjunta que es presenta és una còpia idèntica del document original i que també ho serà la documentació que es presenti en format electrònic durant tota la convocatòria, i que són certes les dades consignades en aquesta sol·licitud.
h) Declaració responsable conforme es disposa de l'autorització per facilitar les dades de les persones usuàries o de les persones adscrites al projecte.
i) Declaració responsable, en el cas d'activitats formatives, conforme el o la professional o la persona que imparteixi la formació és o serà una persona qualificada en la matèria que es tracti.
13.2 El formulari de sol·licitud també inclou una declaració conforme l'entitat s'adhereix als principis ètics i regles de conducta als quals les persones beneficiàries han d'adequar l'activitat, que consten en les bases reguladores d'aquestes subvencions en compliment de l'Acord GOV/85/2016, de 28 de juny, pel qual s'aprova la modificació del model tipus de bases reguladores aprovat per l'Acord GOV/110/2014, de 22 de juliol.
13.3 L'òrgan instructor ha de comprovar d'ofici les dades i el compliment dels requisits que estableix la base 12.7 de l'Acord GOV/85/2016, de 28 de juny.
a) Complir la finalitat de la subvenció realitzant l'activitat subvencionada en el termini que determinin les bases reguladores corresponents.
b) Dur a terme l'activitat subvencionada d'acord amb la memòria del projecte presentada.
Qualsevol canvi en l'activitat o calendari presentats s'ha de comunicar a l'òrgan instructor mitjançant el formulari d'aportació de documentació que consta a l'apartat Tràmits del web de la Generalitat de Catalunya ( http://tramits.gencat.cat ) amb anterioritat a la finalització del termini d'execució.
L'òrgan instructor pot acceptar o no la modificació sol·licitada, dins el termini màxim que preveuen les bases reguladores, si no comporta canvis substancials ni representa un incompliment dels requisits i condicions que estableixen aquestes bases reguladores.
Els canvis no comunicats, o que no hagin estat acceptats de manera expressa, poden donar lloc a la revocació total o parcial de la subvenció.
c) Complir les obligacions i no incórrer en els supòsits de prohibició que estableixen els articles 90 bis i 92 bis del Decret legislatiu 3/2002, de 24 de desembre.
d) Justificar, davant l'òrgan gestor, el compliment dels requisits i les condicions, i també la realització i el compliment de la finalitat que determinin la concessió o el gaudi de la subvenció.
Si la subvenció és una part proporcional del cost, s'ha d'acreditar el cost total de l'acció.
e) Proporcionar en tot moment la informació que els sigui demanada respecte de la subvenció concedida i sotmetre's a les actuacions de comprovació i control que han d'efectuar l'òrgan instructor, la Intervenció General de la Generalitat, la Sindicatura de Comptes i altres òrgans competents, tant nacionals com comunitaris, d'acord amb la normativa aplicable.
f) Comunicar a l'òrgan instructor els ingressos o els recursos que financin l'activitat subvencionada, obtinguts o demanats d'altres administracions o entitats públiques o privades, nacionals o internacionals, amb posterioritat a la presentació de la sol·licitud de subvenció, per tal que se'n pugui avaluar la compatibilitat.
En qualsevol cas, les quantitats atorgades no poden superar el 100% del cost de l'acció.
g) Disposar dels llibres comptables, els registres diligenciats i altres documents degudament auditats en els termes que exigeix la legislació mercantil i sectorial aplicable a l'entitat beneficiària en cada cas, així com tots els estats comptables i els registres específics que siguin exigits per aquestes bases, amb la finalitat de garantir l'exercici adequat de les facultats de comprovació i control.
h) Quan l'import de la despesa subvencionable superi els llindars que estableix la normativa de contractes públics per a la contractació menor, s'han de sol·licitar com a mínim tres ofertes de diferents proveïdors, amb caràcter previ a la contracció del compromís per a l'execució de l'obra, la prestació del servei o el lliurament del bé, tret que per les seves característiques especials no hi hagi en el mercat prou entitats que els realitzin, prestin o subministrin, o tret que la despesa s'hagi fet amb anterioritat a la concessió de la subvenció.
L'elecció entre les ofertes presentades, que s'han d'aportar en la justificació, s'ha de fer d'acord amb els criteris d'eficiència i economia, i s'ha de justificar expressament en una memòria quan no recaigui en la proposta econòmica més avantatjosa.
j) Procedir al reintegrament dels fons percebuts en els casos que preveu l'article 37 de la Llei 38/2003, de 17 de novembre, general de subvencions.
k) Incloure el logotip del Departament i l'expressió "Amb el suport de l'Institut Català de l'Acolliment i de l'Adopció" en els elements informatius i de difusió de l'activitat objecte de subvenció, segons el Programa d'identificació visual (PIV).
l) Un cop publicada la proposta de resolució provisional i en compliment de l'article 15.2 de la Llei 19/2014, del 29 de desembre, les persones jurídiques que puguin percebre una subvenció per un import superior a 10.000 euros han de comunicar a l'òrgan concedent, mitjançant declaració responsable, la informació relativa a les retribucions dels seus òrgans de direcció o administració, a l'efecte de fer-la pública, d'acord amb els criteris corporatius que s'adoptin.
m) Complir el que estableix la Llei 17/2015, del 21 de juliol, d'igualtat efectiva de dones i homes, en concret, en relació amb l'article 48 de la Llei orgànica 3/2007, de 22 de març, per a la igualtat efectiva de dones i homes, relatiu a les mesures específiques per prevenir l'assetjament sexual i l'assetjament per raó de sexe en el treball, i arbitrar procediments específics per prevenir-los i per donar curs a les denúncies o reclamacions que puguin formular els qui n'hagin estat objecte.
n) Les entitats que perceben subvencions o ajuts públics de més de 100.000,00 euros anuals o almenys el 40% dels seus ingressos anuals procedeix de subvencions o ajuts públics, sempre que aquesta quantitat sigui de més de 5.000,00 euros, han de complir amb les obligacions de transparència del títol II de la Llei 19/2014, del 29 de desembre, de transparència, accés a la informació pública i bon govern.
o) Adherir-se als principis ètics i regles de conducta als quals han d'adequar l'activitat les persones beneficiàries que consten a l'annex 2 d'aquestes bases i als que puguin constar en la convocatòria corresponent.
p) Fer un ús no sexista ni androcèntric del llenguatge.
q) Complir les altres obligacions que preveuen la normativa vigent en matèria de subvencions i la normativa sectorial aplicable.
15.1 S'han de prioritzar les accions adreçades a:
a) Oferir formació perquè les famílies disposin de més eines i recursos per afrontar les situacions de crisi que es puguin donar en la convivència diària.
b) Acompanyar el creixement de la relació entre l'infant acollit o adoptat i la família, a través del treball en grup.
c) Acompanyar el creixement personal i la creació d'una identitat adoptiva positiva, a través del treball en grup o de tallers de suport mutu.
15.2 Els projectes i activitats s'han de valorar fins a un màxim de 100 punts d'acord amb els criteris següents:
a) Interès de l'activitat en relació amb els àmbits d'actuació de l'Institut Català de l'Acolliment i de l'Adopció: fins a 15 punts.
b) Adequació de la jornada, activitat i/o formació a les prioritats que defineix la base 15.1: fins a 20 punts.
c) L'originalitat i la innovació de l'activitat: fins a 5 punts.
d) Adequació de la metodologia emprada, activitats i accions proposades als resultats previstos: fins a 10 punts.
e) Concreció de les dates i del personal previst per a la realització de l'activitat.
Ha de quedar palès que el projecte o activitat es pot dur a terme (personal, dedicació, etc.).
En tot cas, tant per al disseny com per a l'execució de les activitats s'ha de comptar amb personal degudament qualificat: fins a 5 punts.
f) Viabilitat econòmica del projecte: es valora la coherència entre les accions proposades i el resum econòmic (pressupost) de cada activitat.
El pressupost total del projecte o activitat ha de ser ajustat i proporcional a la despesa: fins a 15 punts.
g) Incorporació de la perspectiva de gènere per aconseguir la igualtat real i efectiva entre dones i homes:
Presentació d'una memòria d'igualtat de gènere en què es doni a conèixer el compromís social i bones pràctiques de l'associació en el foment de la perspectiva social de gènere en matèria d'igualtat de dones i homes: fins a 5 punts.
Incorporació de la perspectiva de gènere en la programació i en l'avaluació d'activitats, projectes i serveis: fins a 5 punts.
h) Viabilitat del projecte, estabilitat i vocació de continuïtat: fins a 5 punts.
i) Estructura: que l'estructura i/o organització de l'entitat sigui adequada per gestionar les activitats que preveuen els projectes presentats: fins a 5 punts.
j) La possibilitat que es pugui comptar amb la col·laboració d'altres associacions i/o altres agents que formin part de la xarxa d'infància i adolescència: fins a 10 punts.
15.3 La puntuació màxima és de 100 punts.
Per poder atorgar la subvenció és necessari que l'activitat sol·licitada obtingui un mínim de 50 punts de la puntuació màxima establerta.
15.4 L'obtenció de la puntuació mínima no dona per si mateixa cap dret a obtenir la concessió de la subvenció.
15.5 En cas d'empat en la puntuació final, s'han d'ordenar les associacions en funció de la puntuació obtinguda en el primer criteri de valoració dels projectes i les activitats i, en cas que es repeteixi l'empat, se seguirà el mateix ordre que consta en els criteris de la base 15.2.
15.6 Cal deixar constància en l'expedient dels aspectes concrets que s'han valorat en aplicar cada criteri i de la relació entre la puntuació obtinguda i l'import de la subvenció.
16.1 La Comissió de Valoració és l'òrgan col·legiat que té atribuïdes les funcions d'aplicar les bases reguladores de la convocatòria; examinar els expedients de sol·licitud en funció dels criteris de valoració prioritaris establerts, i resoldre incidències, si n'hi ha, per a l'elaboració de l'informe en què es concreti el resultat de l'avaluació efectuada.
16.2 En la composició de la Comissió de Valoració s'ha de garantir la presència equilibrada d'homes i dones amb capacitació, competència i preparació adequades, sempre que sigui tècnicament viable.
A aquest efecte, la Comissió de Valoració està formada per dones i homes, i s'entén, d'acord amb la llei, que es respecta una composició equilibrada quan tots dos sexes estiguin representats almenys en un 40%, tot i que es recomana assolir-ne el 50% d'acord amb l'article 2.i) de la Llei 17/2015, del 21 de juliol, d'igualtat efectiva de dones i homes.
16.3 La Comissió de Valoració està integrada per les persones següents:
La persona titular de l'Àrea d'Acolliments Familiars i Adopcions, que la presidirà.
Un tècnic o tècnica de la Unitat de Tramitació Jurídica, que ha d'actuar com a secretari o secretària.
La persona titular de la Unitat d'Informació i Programació.
El responsable o la responsable de la Unitat de Gestió Administrativa.
La persona titular de la Unitat de Tramitació d'Adopcions Internacionals.
Una persona responsable territorial de l'Institut Català de l'Acolliment i de l'Adopció.
La persona titular de la Unitat d'Atenció a les Famílies.
Els membres de la Comissió de Valoració poden delegar la seva representació en una altra persona.
La designació del secretari o secretària, la d'una persona responsable territorial de l'Institut Català de l'Acolliment i de l'Adopció i la dels representants per delegació dels membres de la Comissió, s'han d'efectuar tenint en compte la consecució de la presència equilibrada a què fa esment la base 16.2.
16.4 La convocatòria es pot adreçar a altres persones perquè participin com a convidades en la sessió d'aquest òrgan col·legiat.
16.5 S'atribueixen a la Comissió de Valoració les funcions d'aplicar les bases reguladores de la convocatòria; examinar els expedients de sol·licitud en funció dels criteris de valoració prioritaris establerts, i resoldre incidències, si n'hi ha. La valoració i la proposta de concessió dels programes han de ser formulades per la Comissió de Valoració.
16.6 La persona titular de la presidència de la Comissió de Valoració és responsable de signar l'informe de proposta valorada i trametre'l a l'òrgan instructor, que ha d'emetre la proposta provisional de resolució sobre la concessió de l'ajut, de conformitat amb el que preveu l'article 24.4 de la Llei 38/2003, de 17 de novembre.
16.7 La Comissió de Valoració té la facultat de convocar personalment els i les representants de les associacions sol·licitants o requerir-los per escrit, amb la finalitat d'aclarir punts dubtosos de l'acció sol·licitada o de la resta de la documentació.
16.8 L'òrgan competent per designar tant els membres com la persona que ocupa la secretaria també pot designar-ne els suplents que els substitueixen en els casos d'absència, vacant, malaltia o per qualsevol altra causa justificada.
Les persones suplents es poden designar per temps indefinit o per una sessió determinada.
16.9 El règim de funcionament de la Comissió de Valoració, en tot el que no preveuen aquestes bases, s'ajusta a les normes aplicables als òrgans col·legiats.
–17 Òrgans competents per a l'ordenació, la instrucció i la resolució del procediment
17.1 L'ordenació i la tramitació del procediment correspon a l'Àrea Juridicoadministrativa de l'Institut Català de l'Acolliment i de l'Adopció.
17.2 La instrucció de la línia de subvenció correspon a la persona titular de l'Àrea Juridicoadministrativa de l'Institut Català de l'Acolliment i de l'Adopció.
17.3 La resolució de la línia de subvenció correspon a la persona titular de la Direcció de l'Institut Català de l'Acolliment i de l'Adopció.
17.4 S'estableix una fase de preavaluació per tal de verificar el compliment de les condicions imposades per adquirir la condició de beneficiari de la subvenció, que correspon a l'Àrea Juridicoadministrativa de l'Institut Català de l'Acolliment i de l'Adopció.
–18 Proposta de resolució provisional, acceptació de la subvenció, reformulació i presentació de documentació addicional
18.1 L'òrgan instructor ha de formular la proposta de resolució provisional de concessió de les subvencions fonamentada en l'informe de la Comissió de Valoració.
Quan l'òrgan instructor no segueixi l'informe esmentat, ha de motivar-ne la discrepància.
18.2 La proposta de resolució provisional de concessió de les subvencions s'ha de notificar mitjançant la publicació al Tauler electrònic de l'Administració de la Generalitat de Catalunya ( http://tauler.gencat.cat ), sens perjudici que es puguin utilitzar addicionalment altres mitjans electrònics.
18.3 La proposta de resolució provisional ha de contenir: la llista de sol·licitants proposats per ser beneficiaris de les subvencions, i fer referència, si escau, a la documentació que han d'aportar en el termini de 10 dies hàbils; les sol·licituds denegades i ordenades en funció de la puntuació obtinguda, i les associacions inadmeses i les associacions desistides.
En cas que algun sol·licitant proposat desisteixi de la sol·licitud, es pot atorgar la subvenció a les entitats desestimades per manca de pressupost de la llista de reserva, degudament prioritzada per ordre de puntuació, amb la comprovació prèvia de la documentació acreditativa del compliment dels requisits que estableixen aquestes bases, sempre que s'hagi alliberat prou crèdit per atendre les sol·licituds següents amb la mateixa puntuació.
18.4 Un cop publicada la proposta de resolució provisional, les entitats disposen de 10 dies hàbils comptats des de l'endemà de la notificació de l'acte corresponent per presentar la documentació requerida, presentar-hi al·legacions o, si escau, reformular l'activitat d'acord amb l'apartat següent.
18.5 En cas que l'import atorgat en la proposta provisional sigui inferior al sol·licitat, l'entitat proposada com a beneficiària pot presentar la reformulació de l'activitat i adaptar el pressupost presentat a la finalitat de la subvenció.
La reformulació pot suposar una minoració màxima del cost de l'activitat per la diferència entre l'import proposat i l'import sol·licitat, sens perjudici de l'import màxim de la subvenció que estableix la base 8.2.
La reformulació de les sol·licituds ha de respectar l'objecte, les condicions i la finalitat de la subvenció, així com els criteris de valoració establerts en relació amb l'activitat, i en cap cas pot comportar una modificació substancial de l'activitat que pugui afectar la valoració efectuada d'aquesta.
Per a la reformulació de la sol·licitud, s'ha d'emplenar, si escau, una memòria adaptada d'acord amb la proposta de subvenció.
En aquesta memòria s'ha d'adequar el contingut de l'activitat inicialment sol·licitada a l'import proposat.
En el supòsit d'haver presentat una reformulació de l'activitat i del pressupost, l'atorgament de la subvenció comporta l'acceptació de la reformulació amb la prèvia validació de la Comissió de Valoració, i la justificació s'ha de referir a aquest pressupost.
18.6 La subvenció s'entén acceptada tàcitament en el supòsit que l'entitat proposada com a beneficiària no presenti cap al·legació o el seu desistiment dins el termini de 10 dies hàbils esmentat.
18.7 En el supòsit que s'hagi de presentar algun document acreditatiu, les entitats sol·licitants han de presentar-ne còpies digitalitzades, d'acord amb el que preveu l'article 28.3 de la Llei 39/2015, d'1 d'octubre.
18.8 La subvenció s'ha d'atorgar sobre el pressupost acceptat i la justificació ha de ser respecte d'aquest pressupost.
18.9 L'atorgament d'aquestes subvencions està condicionat a l'existència i les limitacions pressupostàries, i a la transferència de fons per part de l'Estat, així com a la possibilitat de reducció parcial o total de la subvenció, abans que no es dicti la resolució definitiva, com a conseqüència de les restriccions que derivin del compliment dels objectius d'estabilitat pressupostària i sostenibilitat financera
19.1 L'incompliment dels requisits no esmenables o del termini de presentació de sol·licituds que estableixen les bases reguladores de cada subvenció comporta la inadmissió de la sol·licitud.
19.2 Comporta el desistiment de la sol·licitud:
La manca de presentació de qualsevol dels documents que preveu la base 12 o la manca d'esmena dels requisits esmenables dins del termini de 10 dies hàbils i amb el requeriment previ.
19.3 Prèviament a la concessió de les subvencions, l'òrgan instructor ha de resoldre sobre la inadmissió i el desistiment de les sol·licituds, i ha de notificar la resolució d'inadmissió i desistiment a les persones interessades mitjançant la seva publicació al Tauler electrònic de l'Administració de la Generalitat de Catalunya ( http://tauler.gencat.cat ), sens perjudici que pugui utilitzar addicionalment altres mitjans electrònics.
–20 Resolució i publicació de les subvencions atorgades i denegades
20.1 La resolució de concessió i de denegació de subvencions s'ha de notificar mitjançant la seva publicació al Tauler electrònic de l'Administració de la Generalitat de Catalunya ( http://tauler.gencat.cat ), sens perjudici que es puguin utilitzar addicionalment altres mitjans electrònics, i ha de contenir la via de recurs que correspongui.
20.2 Un cop transcorregut el termini màxim previst sense que s'hagi dictat i notificat la resolució final del procediment, les persones sol·licitants poden entendre desestimades les seves sol·licituds per silenci administratiu.
–21 Causes de modificació de la resolució
21.1 L'òrgan concedent té la facultat de revisar els ajuts concedits i modificar la resolució en cas que les condicions que s'han tingut en compte per a la concessió de la subvenció s'alterin o en cas d'obtenció concurrent d'altres ajuts o subvencions, a proposta de l'òrgan instructor i d'acord amb l'informe de la Comissió de Valoració.
21.2 Les entitats beneficiàries poden sol·licitar l'ampliació del termini d'execució o justificació de la subvenció abans del venciment del termini de què es tracti per raons degudament justificades, mitjançant el full d'aportació de documentació.
21.3 L'òrgan concedent ha de resoldre en el termini màxim de 4 mesos la sol·licitud de modificació.
En cas contrari, la sol·licitud s'entén desestimada per silenci administratiu.
–22 Control i verificació de les accions subvencionables
22.1 L'òrgan concedent ha de realitzar actuacions específiques de control arran de denúncies o de l'existència d'indicis de frau o irregularitat en l'execució de l'activitat finançada per aquests ajuts.
22.2 Les entitats beneficiàries de les subvencions s'han de sotmetre a les actuacions de control que l'òrgan concedent consideri necessàries i a les efectuades pels organismes competents de l'Administració autonòmica, l'estatal i la comunitària.
Les entitats beneficiàries, abans que finalitzi el termini d'execució, poden renunciar de manera expressa, totalment o parcialment, a la subvenció o a les subvencions atorgades, d'acord amb el que estableix l'article 94 de la Llei 39/2015, d'1 d'octubre, del procediment administratiu comú de les administracions públiques, mitjançant el formulari d'aportació de documentació que està disponible a l'apartat de Tràmits del web de la Generalitat de Catalunya ( http://tramits.gencat.cat ).
En cas que sigui procedent, la renúncia a la subvenció o a les subvencions atorgades comporta el retorn de les quanties corresponents al compte restringit d'ingressos de l'Institut Català de l'Acolliment i de l'Adopció, amb els interessos legals que corresponguin.
24.1 D'acord amb el que estableixen la Llei 38/2003, de 17 de novembre, i el Reglament de la Llei general de subvencions, aprovat pel Reial decret 887/2006, de 21 de juliol, les entitats o organitzacions subvencionades estan obligades a justificar el compliment de les condicions imposades i la consecució dels objectius que preveu l'acte de concessió de la subvenció, de conformitat amb l'Ordre ECO/172/2015, de 3 de juny, sobre les formes de justificació de subvencions.
24.2 La justificació de l'aplicació dels fons percebuts i el compliment de la finalitat de la subvenció s'han de fer per a cada acció, exclusivament per via electrònica a través de la Seu electrònica de la Generalitat de Catalunya en el marc del que estableix l'Ordre TSF/63/2018, d'11 de juny, per la qual s'aprova la tramitació electrònica obligatòria en qualsevol procediment de concessió, justificació, revocació i presentació de recursos en les convocatòries de subvencions, premis, beques i ajuts del Departament de Treball, Afers Socials i Famílies per a entitats.
24.3 Les formes de justificació, depenent de l'import atorgat per a cada activitat, són les següents:
a) Per a accions concedides per un import de fins a 10.000,00 euros.
b) Per a accions concedides per un import superior a 10.000,00 fins a 60.000,00 euros.
c) Per a accions concedides per un import superior a 60.000,00 euros.
24.3.1 Justificació per a accions concedides per un import de fins a 10.000,00 euros.
Per a la justificació de les accions concedides per un import de fins a 10.000,00 euros, cal presentar un compte justificatiu simplificat de despesa que té caràcter de declaració responsable, i ha de contenir la documentació següent:
a) Un compte justificatiu per cada acció subvencionada amb identificació del creditor, número de la factura o document de valor probatori equivalent al tràfic mercantil, l'import, la data d'emissió i la data de pagament, segons el model normalitzat.
b) Una liquidació del total del pressupost del projecte que es va presentar amb la sol·licitud, en què s'han d'indicar els ingressos i les despeses del projecte subvencionat i, si escau, s'han de motivar les desviacions respecte al pressupost inicial, segons el model normalitzat.
c) Una memòria explicativa del compliment de la finalitat de l'acció, activitat o projecte subvencionat, amb indicació de les activitats realitzades i dels resultats obtinguts segons el model normalitzat.
d) Una relació detallada dels altres ingressos o subvencions que financen l'activitat subvencionada amb indicació de l'import i la seva procedència.
Quan els justificants de les despeses s'imputin parcialment a altres subvencions, cal indicar la quantia exacta o percentatge imputat a cadascuna, amb identificació dels òrgans concedents.
e) Una declaració responsable, en el cas d'activitats formatives, conforme el professional o la persona que imparteixi la formació és una persona qualificada en la matèria que es tracti.
Els models normalitzats estan disponibles a l'apartat Tràmits del web de la Generalitat de Catalunya ( http://tramits.gencat.cat ).
24.3.2 L'òrgan gestor, per tal d'obtenir una evidència raonable sobre l'adequada aplicació de la subvenció, ha de comprovar l'aplicació correcta de l'ajut i requerir la presentació del 100% de la justificació de l'acció subvencionada per a cadascuna de les accions subvencionades fins a 10.000 euros, mitjançant un mostreig aleatori, a un 25% de les associacions beneficiàries de cada tipus d'acció fins a 5.000,00 euros i a un 25% de les associacions beneficiàries de cada tipus d'acció de 5.000,01 euros a 10.000,00 euros.
24.3.3 Així mateix, amb el requeriment previ, si escau, i mitjançant el formulari d'aportació de documentació, s'han de presentar de manera agrupada, amb una digitalització simple (pdf) realitzada per la persona interessada, les factures o els documents probatoris equivalents en el tràfic jurídic mercantil o amb eficàcia administrativa, i la documentació acreditativa del pagament consistent en extracte bancari o, en el cas de pagaments en efectiu, la documentació acreditativa de la percepció de l'import per part del creditor.
Aquesta documentació ha d'anar acompanyada d'una declaració responsable conforme els justificants aportats corresponen fidelment als registrats en la comptabilitat i que els documents originals estan custodiats a la seu de l'entitat beneficiària.
Així mateix, la persona beneficiària ha de declarar responsablement que l'import imputat a la subvenció, en concurrència amb altres ingressos, no supera el cost de l'activitat o projecte subvencionat o percentatge màxim de subvenció que estableixen les bases.
24.3.4 Es poden justificar els salaris de les persones subjectes a una relació laboral directament associada al desenvolupament de l'acció subvencionada, amb la dedicació exacta i real al projecte subvencionat (mesos, dies, hores, segons correspongui en cada cas).
En el cas de requeriment de l'òrgan gestor, aquesta justificació es fa mitjançant la presentació de còpia digitalitzada de les nòmines imputades a l'acció subvencionada i del corresponent comprovant de transferència bancària individualitzada o bé una relació de pagaments a les persones assalariades associades al desenvolupament de l'activitat subvencionada.
Cal aportar, a més, els models RLC i TC2 de Seguretat Social, el model 111 d'IRPF i el model 190.
Les associacions poden presentar un certificat acreditatiu de les obligacions respecte de les nòmines de l'últim trimestre, així com respecte de les obligacions amb la Seguretat Social i Hisenda del darrer trimestre.
Posteriorment, s'ha d'acreditar l'efectivitat dels pagaments.
L'associació beneficiària ha d'informar el personal que la seva contractació està subjecta al projecte subvencionat i que es faran cessions de les seves dades a l'Institut Català de l'Acolliment i de l'Adopció i al Departament de Treball, Afers Socials i Famílies, amb la finalitat de control.
24.4 Justificació per a accions concedides per un import superior a 10.000,00 fins a 60.000,00 euros.
Per a la justificació de les accions concedides per un import superior a 10.000,00 euros fins a 60.000,00 euros cal presentar un compte justificatiu simplificat de despesa que té caràcter de declaració responsable, i ha de contenir la documentació i declaració responsable relacionada en la base 24.3.1.
24.4.1 L'òrgan gestor, per tal d'obtenir una evidència raonable sobre l'adequada aplicació de la subvenció, ha de comprovar l'aplicació correcta de l'ajut, sol·licitant a cada associació beneficiària determinats justificants de despesa mitjançant la tècnica del mostreig combinat, que han de representar com a mínim el 25% del cost total de l'acció.
L'òrgan gestor ha de requerir a l'entitat beneficiària l'aportació de la documentació justificativa que resulta del mostreig.
24.4.2 Les associacions beneficiàries d'import superior a 15.000,000 euros, han de sol·licitar les tres ofertes de diferents proveïdors en aplicació de l'article 31.3 de la Llei 38/2003, de 17 de novembre, i en els termes que indica la base 14.h) d'aquest annex.
24.4.3 L'òrgan gestor pot requerir a l'entitat beneficiària la totalitat dels justificants de despesa si ho considera oportú.
24.5 Justificació per accions concedides per un import superior a 60.000,00 euros.
Per a la justificació de les accions concedides per un import superior a 60.000,00 euros, cal presentar un compte justificatiu amb aportació de l'informe de l'auditor.
Aquest compte justificatiu amb aportació de l'informe de l'auditor ha de contenir els apartats detallats en la base 24.3.1 i ha d'anar acompanyat de l'informe de l'auditor fet per auditors inscrits com a exercents en el Registre oficial d'auditors de comptes (ROAC).
L'auditor ha de revisar el compte justificatiu per verificar les despeses i el seu pagament o venciment, així com l'import i la procedència del finançament de l'activitat objecte de l'ajut (fons propis o altres subvencions o recursos).
L'auditor ha de ser el mateix que audita els comptes anuals de l'entitat beneficiària, si hi està obligada; en cas contrari, l'entitat beneficiària de l'ajut pot designar l'auditor.
L'informe s'ha d'elaborar d'acord amb els procediments i el model que estableix l'Ordre ECO/172/2015, de 3 de juny, sobre les formes de justificació de subvencions, i ha de detallar els procediments de revisió i el seu abast i pot efectuar-se per mostreig estadístic.
També ha d'indicar les comprovacions que s'han fet, i posar en relleu tots aquells fets que puguin suposar un incompliment per part de la persona beneficiària, amb un nivell de detall que permeti a l'òrgan gestor formular conclusions.
L'auditor està subjecte a les obligacions que estableix l'article 8 de l'Ordre esmentada.
24.6 L'Institut Català de l'Acolliment i de l'Adopció ha de comprovar els comptes justificatius corresponents i pot requerir el beneficiari per a la remissió dels justificants que consideri oportuns i que permetin obtenir una evidència raonable sobre l'adequada aplicació de la subvenció.
24.7 En el moment de la justificació, en el cas que el cost total de l'acció sigui més d'un 20% inferior respecte al pressupost inicial o un 10% per a les accions que hagin reformulat la seva sol·licitud, es minorarà la subvenció aplicant sobre la quantitat subvencionada el percentatge que excedeixi del tant per cent de desviació permès.
24.8 En cas que el cost final justificat de l'acció subvencionada sigui inferior a l'import inicial concedit, no serà aplicable la base 24.7 i es reduirà l'import subvencionat en el mateix percentatge de subvenció concedit sobre el percentatge del total justificat, sempre que l'òrgan gestor garanteixi que s'ha realitzat l'acció.
24.9 La despesa mínima, realitzada i justificada de l'acció subvencionada, exigible per poder considerar acomplerts l'objecte i la finalitat de la subvenció és del 50%.
24.10 El termini de justificació s'estableix en la convocatòria corresponent
24.11 Tanmateix, l'òrgan concedent pot atorgar una ampliació del termini establert, que no excedeixi la meitat d'aquest, i sempre que no perjudiqui drets de tercers.
24.12 Un cop transcorregut el termini establert de justificació sense que aquesta hagi estat presentada davant l'òrgan administratiu competent, aquest òrgan ha de requerir el beneficiari perquè, en el termini improrrogable de 15 dies hàbils, presenti la justificació en els termes que preveu aquesta base.
La falta de presentació en el termini establert en aquest apartat comporta la revocació i, si escau, l'exigència del reintegrament i altres responsabilitats que preveu la legislació aplicable en matèria de subvencions.
La presentació de la justificació en el termini addicional que estableix aquest apartat no eximeix el beneficiari de les sancions que corresponguin, d'acord amb la Llei 38/2003, de 17 de novembre, general de subvencions.
–25 Obligacions reconegudes i bestretes
25.1 Un cop es publiqui la resolució definitiva de la concessió de subvencions, cal tramitar el document d'obligació de la bestreta, que ha de ser del 95% de la quantitat atorgada, per a la qual no s'exigeixen garanties, d'acord amb l'article 42.2 del Reial decret 887/2006, atès que la naturalesa de les actuacions subvencionades i les característiques especials de les entitats beneficiàries així ho justifiquen.
25.2 La tramitació del document d'obligació del 5% restant s'inicia un cop justificada correctament la subvenció i s'hagi complert amb la seva finalitat a judici de l'òrgan gestor, i d'acord amb el que estableixen aquestes bases i la normativa aplicable.
25.3 Prèviament al reconeixement de les obligacions, l'òrgan instructor ha de comprovar d'ofici si l'entitat beneficiària està al corrent de les obligacions tributàries i amb la Seguretat Social.
La signatura de la sol·licitud de subvenció per part de l'entitat beneficiària implica l'autorització per fer-ne la comprovació.
25.4 En cas que l'entitat beneficiària no tingui la residència fiscal al territori espanyol, ha de presentar un certificat de residència fiscal emès per les autoritats competents del seu país de residència.
En els supòsits que preveuen l'article 99 del text refós de la Llei de finances públiques de Catalunya, aprovat pel Decret legislatiu 3/2002, de 24 de desembre, i l'article 37 de la Llei 38/2003, de 17 de novembre, general de subvencions, l'òrgan concedent, amb la prèvia tramitació del procediment legalment establert, ha de revocar totalment o parcialment les subvencions concedides amb l'obligació per part del beneficiari de retornar l'import rebut amb els interessos de demora que corresponguin.
27.1 L'òrgan concedent ha d'iniciar un procediment de reintegrament quan hi concorri alguna de les causes de revocació que preveuen l'article 99 del text refós de la Llei de finances públiques de Catalunya, aprovat pel Decret legislatiu 3/2002, de 24 de desembre, i l'article 37 de la Llei 38/2007, de 17 de novembre, general de subvencions.
27.2 El procediment de reintegrament té una durada màxima de 6 mesos a comptar de la data de l'acord d'inici, d'acord amb l'article 100 del text refós de la Llei de finances públiques de Catalunya, aprovat pel Decret legislatiu 3/2002, de 24 de desembre, i l'article 21.3.a) de la Llei 39/2015, d'1 d'octubre.
En cas d'incompliment de les obligacions que preveuen les bases reguladores, és aplicable el règim sancionador que preveuen el títol IV de la Llei 38/2003, de 17 de novembre, general de subvencions, i l'article 100.1 i següents del text refós de la Llei de finances públiques de Catalunya, aprovat pel Decret legislatiu 3/2002, de 24 de desembre, si aquest incompliment és constitutiu d'infracció d'acord amb la legislació esmentada, amb independència del reintegrament total o parcial de la subvenció.
D'acord amb el que preveu l'article 36 de la Llei 38/2003, de 17 de novembre, quan l'acte de concessió incorri en algun supòsit de nul·litat o anul·labilitat, l'òrgan concedent ha de procedir a la revisió d'ofici o, si escau, a la declaració de lesivitat i la impugnació ulterior, de conformitat amb el que estableixen els articles 106 i 107 de la Llei 39/2015, d'1 d'octubre.
–30 Publicitat de les subvencions atorgades
L'article 94.6 del text refós de la Llei de finances públiques de Catalunya, aprovat pel Decret legislatiu 3/2002, de 24 de desembre, estableix que els ens concedents han de donar publicitat a les subvencions atorgades d'acord amb la normativa aplicable en matèria de transparència, i l'article 15 de la Llei 19/2014, del 29 de desembre, de transparència, accés a la informació pública i bon govern, disposa, amb caràcter general, que s'ha de donar publicitat a les subvencions i als ajuts públics atorgats.
En virtut d'aquests articles, el Departament de Treball, Afers Socials i Famílies ha de publicar aquesta informació al Portal de la Transparència ( http://transparencia.gencat.cat ).
Els articles 18 i 20.8 de la Llei 38/2003, de 17 de novembre, general de subvencions, estableixen que s'ha de donar publicitat a la informació sobre les convocatòries i les resolucions de concessió de subvencions mitjançant la Base de Dades Nacional de Subvencions.
Així mateix, el Departament de Treball, Afers Socials i Famílies ha de donar publicitat a les subvencions atorgades per al coneixement general de la ciutadania mitjançant l'exposició d'una relació al Tauler electrònic de l'Administració de la Generalitat de Catalunya i, si les subvencions són d'un import igual o superior a 3.000,00 euros, també les ha de publicar al Diari Oficial de la Generalitat de Catalunya, amb expressió de la convocatòria, l'activitat, el crèdit pressupostari al qual s'imputen, el beneficiari, la quantitat concedida i la finalitat o finalitats de la subvenció.
En tot el que no preveuen aquestes bases reguladores, cal aplicar:
a) Pel que fa als aspectes específics de gestió de les subvencions i, en tot cas, les obligacions de les entitats beneficiàries, la justificació, el reintegrament i el règim sancionador: el text refós de la Llei de finances públiques de Catalunya, aprovat mitjançant el Decret legislatiu 3/2002, de 24 de desembre; la Llei 38/2003, de 17 de novembre, general de subvencions; el Reial decret 887/2006, de 21 de juliol, pel qual s'aprova el Reglament de subvencions; l'Ordre ECO/172/2015, de 3 de juny, així com la normativa sectorial que sigui aplicable.
b) Pel que fa a la tramitació administrativa general, la resolució i la notificació: la Llei 39/2015, d'1 d'octubre, del procediment administratiu comú de les administracions públiques, i la Llei 26/2010, del 3 d'agost.
c) Les subvencions concedides s'han de sotmetre al règim fiscal vigent en el moment del seu atorgament.
32.1 D'acord amb la Llei orgànica 3/2018, de 5 de desembre, de protecció de dades personals i garantia dels drets digitals, i amb el que estableix el Reglament (UE) 2016/679 del Parlament Europeu i del Consell, les dades de caràcter personal s'han de tractar amb la finalitat de gestionar i tramitar les convocatòries que regulen aquestes bases, d'acord amb els principis de seguretat i confidencialitat que estableix la normativa sobre protecció de dades.
32.2 En cas que l'objecte de la subvenció inclogui el tractament de dades de caràcter personal, les persones beneficiàries i entitats col·laboradores han de complir el que estableix la normativa vigent en matèria de protecció de dades, i han d'adoptar i implementar les mesures de seguretat tècniques i organitzatives apropiades per garantir un nivell de protecció adequat al risc.
–1 Les persones beneficiàries d'ajuts públics han d'adoptar una conducta èticament exemplar; abstenir-se de realitzar, fomentar, proposar o promoure qualsevol mena de pràctica corrupta, i posar en coneixement dels òrgans competents qualsevol manifestació d'aquestes pràctiques que, segons el seu parer, sigui present en el procediment o el pugui afectar.
Particularment, s'han d'abstenir de realitzar qualsevol acció que pugui vulnerar els principis d'igualtat d'oportunitats i de lliure concurrència.
–2 Amb caràcter general, les persones beneficiàries d'ajuts públics en l'exercici de la seva activitat, han d'assumir les obligacions següents:
–3 En particular, les persones beneficiàries de subvencions o ajuts públics han d'assumir les obligacions següents:
d) Col·laborar amb l'òrgan competent en les actuacions que aquest realitzi per al seguiment i/o l'avaluació del compliment de les obligacions que estableixen les bases de la convocatòria, particularment facilitant la informació que els sigui sol·licitada per a aquestes finalitats relacionades amb la percepció de fons públics.
e) Complir les obligacions de facilitar informació que la legislació de transparència imposa als adjudicataris en relació amb l'Administració o administracions de referència, sens perjudici del compliment de les obligacions de transparència que els pertoquin de manera directa per previsió legal, en els supòsits que preveu l'article 3.4 de la Llei de transparència.
En cas d'incompliment dels principis ètics i regles de conducta, són d'aplicació el règim sancionador que preveu la Llei 19/2014, del 29 de desembre, i les sancions que estableix l'article 84 d'aquesta Llei pel que fa a beneficiaris d'ajuts públics, sens perjudici de les altres possibles conseqüències que preveu la legislació vigent en matèria de subvencions.